text: У судзе Ленінскага раёна Менска пад старшынством суддзі Андрэя Камушкіна адбыўся працэс над апазіцыйным палітыкам. Але без яго ўдзелу, паколькі Статкевіч ужо адбывае 15-суткавы адміністрацыйны арышт за ўдзел у вулічнай акцыі 3 ліпеня ў Менску. Сёння яго судзілі за акцыю 8 верасня супраць расейска-беларускіх вайсковых вучэнняў “Захад-2017”.
  На судзе прысутнічалі толькі паэт і палітык Уладзімір Някляеў і карэспандэнт Беларускага Радыё Рацыя.
  – Людзі псіхалагічна стаміліся. Гэта адно. А другое палягае на тым, што апазіцыя, якая ўсё больш набывае жаданыя для Лукашэнкі абрысы канструктыўнай, перавяла сваю дзейнасць у офісны рэжым. І ўжо калі на акцыі кіраўнікі тытульных апазіцыйных структур не ходзяць, чаго яны будуць хадзіць на суды?
  Мікалая Статкевіча асудзілі за 15 хвілін на пяць сутак арышту. Тэрмін адбыцця арышту, паводле суддзі, лічыцца з моманту абвяшчэння прысуду.
  Але жонка палітыка – Марына Адамовіч – не выключае, што чарговы арышт адбудзецца перад 21-м кастрычніка, каб палітык не змог узяць удзел у анансаванай акцыі “Марш абураных беларусаў 2.0”.
  Сустаршыня “Беларускай хрысціянскай дэмакратыі” Павел Севярынец лічыць, што Статкевіча незаконна асудзілі за мірныя акцыі:
  – Людзей бяруць у закладнікі, даюць ім арышты за мірныя дэманстрацыі, прычым робяць гэта, калі сам Статкевіч знаходзіцца за кратамі. Суддзя як быцца бы нічога не ведае, кажа, мы павестку дасылалі, а ён чамусьці не прыйшоў у суд. Ну гэта здзек. Гэта проста здзек з правасуддзя. Канешне, называць судом гэтае судзілішча ў мяне проста не павернецца язык.
  Падчас самой акцыі супраць беларуска-расейскіх вайсковых вучэнняў нікога не затрымлівалі. Аднак за ўдзел у ёй пазней асудзілі Уладзіміра Някляева і магілёўскага актывіста Станіслава Паўлінковіча: першага прысудзілі да арышту на сем сутак, другога да штрафу ў 460 рублёў.
  Назіральнікі з Баранавічаў Рыгор Грык і Таццяна Стрэльчык зафіксавалі падробку выбарчых дакументаў у два першыя дні датэрміновага галасавання і накіравалі адпаведную скаргу ў Баранавіцкую міжраённую пракуратуру.
  Назіральнікі прысутнічалі на выбарчым участку №20 Баранавічаў, лічылі і запісвалі колькасць прагаласаваўшых выбаршчыкаў. Па іх падліках ў першы дзень датэрміновага галасавання – 6 кастрычніка – прагаласавала 39 выбаршчыкаў. Аднак, у пратаколе пасля закрыцця ўчастка з’явілася лічба ў 143 выбаршчыкі. На другі дзень – 7 кастрычніка – сітуацыя паўтарылася: назіральнікі налічылі за дзень 87 чалавек, якія прагаласавалі, у той час як у пратаколе было адзначана – 146 чалавек. Назіральнікі лічаць, што ўкід бюлетэняў мог адбыцца ў абед ці ўночы, піша праваабарончы цэнтр “Вясна”.
  «Паколькі скрыні для папярэдняга галасавання захоўваюцца ўночы без нашага назірання, не можам быць упэўнены ў іх захаванасці, магчымы ўкід бюлетэняў гэтых прыпісаных лішніх выбаршчыкаў. Дно скрыні не апячатана, і падчас галасавання было заўважана, як паміж бакавой сценкай і дном высунуўся край выбарчага бюлетэня», – пішуць у скарзе Грык і Стрэльчык і лічаць, што дадзеныя парушэнні паўплываюць на вынікі галасавання.